ශ්‍රී ලංකා පොදුජන පෙරමුණ

**ශ්‍රී ලංකා පොදුජන පෙරමුණ** ( ; ,**SLPP**) යනු ශ්‍රී ලංකාවේ දේශපාලන පෙරමුණකි. 
එය 2019 සිට 2022 දක්වා ශ්‍රී ලංකාවේ පාලක පක්ෂය වූ අතර 2020 සිට 2024 දක්වා පාර්ලිමේන්තුව හි විශාලතම පක්ෂය විය. මීට පෙර **ශ්‍රී ලංකා ජාතික පෙරමුණ**  සහ **අපේ ශ්‍රී ලංකා නිදහස් පෙරමුණ**  ලෙස හැඳින්වු සුළු දේශපාලන පක්ෂයක් වූ එය, 2016 දී ශ්‍රී ලංකා පොදුජන පෙරමුණ ලෙස නැවත ආරම්භ කරන ලදි. එහිදී එක්සත් ජනතා නිදහස් සන්ධානයේ හිටපු නායක මහින්ද රාජපක්ෂ සහ ඔහුට පක්ෂපාතී සාමාජිකයින් මෙම පක්ෂයට පැමිණියේය.

මෙම පක්ෂය පිහිටුවන ලද්දේ ශ්‍රී ලංකා නිදහස් පක්ෂය (SLFP) පක්ෂයෙන් වෙන්වීමේ ප්‍රතිඵලයක් වශයෙනි. එසේම මධ්‍ය-වාමාංශික සහ සිංහල ‌ජාතිකවාදී මතවාදයක් දරයි.

## පසුබිම 
### ශ්‍රී ලංකා ජාතික පෙරමුණ 
2001 ශ්‍රී ලංකා පාර්ලිමේන්තු මැතිවරණයේදී රට පුරා මැතිවරණ දිස්ත්‍රික්ක 22 න් 15 ක් සඳහා ශ්‍රී ලංකා ජාතික පෙරමුණ තරඟ කළේය. ඡන්ද 719 ක් (ප්‍රකාශිත සියලුම ඡන්ද වලින් 0.01% ක් පමණ) ලබා ගැනීමෙන් පසු ශ්‍රී ලංකා පාර්ලිමේන්තුවේ එක ආසනයක්වත් දිනා ගැනීමට එම පක්ෂය අසමත් විය. 2004 ශ්‍රී ලංකා පාර්ලිමේන්තු මැතිවරණයේදී මැතිවරණ දිස්ත්‍රික්ක 22 න් 17 ක් සඳහා ශ්‍රී ලංකා ජාතික පෙරමුණ නැවත තරඟ කළ නමුත් ඡන්ද 493 ක් (0.01%) ලබා ගැනීමෙන් පසු නැවත වරක් පාර්ලිමේන්තුවේ කිසිදු ආසනයක් දිනා ගැනීමට අපොහොසත් විය. නායක විමල් ගීගනගේ 2005 ශ්‍රී ලංකා ජනාධිපතිවරණයට තරඟ කළ අතර ඡන්ද 6,639 ක් (0.07%) ලබා ගැනීමෙන් පසු අටවන ස්ථානයට පත්විය.

2010 ශ්‍රී ලංකා පාර්ලිමේන්තු මැතිවරණයේදී මැතිවරණ දිස්ත්‍රික්ක 22 න් 19 ක් සඳහා ශ්‍රී ලංකා නිදහස් පක්ෂය තරඟ කළ නමුත් රට පුරා ඡන්ද 5,313 ක් (0.07%) ලබා ගැනීමෙන් පසු පාර්ලිමේන්තුවේ කිසිදු ආසනයක් දිනා ගැනීමට අපොහොසත් විය. ගීගනගේ 2015 ශ්‍රී ලංකා ජනාධිපතිවරණයේදී තරඟ කළ අතර ඡන්ද 1,826 ක් (0.02%) ලබා ගැනීමෙන් පසු 19 වන ස්ථානයට පත්විය.

### අපේ ශ්‍රී ලංකා නිදහස් පෙරමුණ 
2015 දී, ශ්‍රී ලංකා ජාතික පෙරමුණ එහි නම **අපේ ශ්‍රී ලංකා නිදහස් පෙරමුණ** ලෙසත් එහි සංකේතය ක්‍රිකට් පිත්තෙන් මල් පොහොට්ටුවක් ලෙසත් වෙනස් කළේය. 2016 මුල් භාගයේදී, නායක ගීගනගේ පක්ෂ නායකත්වයේ වෙනසක් ඉක්මනින් සිදුවනු ඇති බවට ඉඟි කළේය.

## ඉතිහාසය 
### ආරම්භය 
2016 නොවැම්බර් මාසයේදී, අපේ ශ්‍රී ලංකා නිදහස් පෙරමුණ, ඒකාබද්ධ විපක්ෂයේ දේශපාලන පෙරමුණක් වන **ශ්‍රී ලංකා පොදුජන පෙරමුණ** ලෙස නැවත ආරම්භ කළ අතර, එහි සභාපතිවරයා ලෙස රටේ හිටපු විදේශ කටයුතු අමාත්‍ය ජී.එල්. පීරිස් පත් කරන ලදී. ශ්‍රී ලංකා නිදහස් පක්ෂයේ හිටපු සංවිධායක සහ හිටපු ජනාධිපති මහින්ද රාජපක්ෂ සහ ඔහුගේ සහෝදරයා වන හිටපු ආරක්ෂක ලේකම් ගෝඨාභය රාජපක්ෂගේ නීතිඥයා ලෙස කටයුතු කල සාගර කාරියවසම් පක්ෂ ලේකම් ලෙස පත් කරන ලදී. මල් පොහොට්ටුව පක්ෂයේ සංකේතය ලෙස පැවතුනි. මහින්ද රාජපක්ෂගේ තවත් සහෝදරයෙකු වන බැසිල් රාජපක්ෂ, එය නැවත දියත් කිරීමෙන් ටික කලකට පසු ශ්‍රී ලංකා පොදුජන පෙරමුණට එක් විය.

### මැතිවරණ ජයග්‍රහණ 
2018 ශ්‍රී ලංකාවේ පළාත් පාලන මැතිවරණයේදී, පුදුම සහගත ප්‍රතිඵලයක් ලෙස, ශ්‍රී ලංකා පොදුජන පෙරමුණ 40% ක බහුතර ඡන්ද ප්‍රතිශතයක් ලබා ගනිමින්, වැඩිම මන්ත්‍රීවරුන් සහ පළාත් පාලන ආයතන ඇති පක්ෂය බවට පත්විය; ඔවුන් මහ නගර සභා, නගර සභා සහ ප්‍රාදේශීය සභා ඇතුළුව පළාත් පාලන ආයතන 239 ක් දිනා ගත්හ.  ශ්‍රී ලංකා පොදුජන පෙරමුණ එහි මල් පොහොට්ටුවේ සංකේතය යටතේ මැතිවරණයට තරඟ කළේය. 2019 ශ්‍රී ලංකා ජනාධිපතිවරණයේදී, රාජපක්ෂවරුන්ගේ බාල සහෝදරයා වු ගෝඨාභය රාජපක්ෂ ශ්‍රී ලංකා පොදුජන පෙරමුණේ අපේක්ෂකයා ලෙස මැතිවරණයට තරඟ කර මැතිවරණය ජයග්‍රහණය කර ශ්‍රී ලංකාවේ නව ජනාධිපතිවරයා ලෙස දිවුරුම් දුන්නේය. 2020 ශ්‍රී ලංකා පාර්ලිමේන්තු මැතිවරණයේදී, ශ්‍රී ලංකා පොදුජන පෙරමුණ අතිවිශිෂ්ට ජයග්‍රහණයක් සහ පාර්ලිමේන්තුවේ පැහැදිලි බහුතරයක් ලබා ගනිමින් පාර්ලිමේන්තුවේ ආසන 116 ක් දිනා ගත්තේය. රාජපක්ෂ පවුලේ සාමාජිකයින් පස් දෙනෙකු පාර්ලිමේන්තුවේ ආසන දිනා ගත් අතර, හිටපු ජනාධිපති මහින්ද රාජපක්ෂ ශ්‍රී ලංකාවේ නව අගමැති ලෙස දිවුරුම් දුන්නේය.

## මැතිවරණ ඉතිහාසය 
### ජනාධිපතිවරණ
### පාර්ලිමේන්තු
### පළාත් පාලන
## සටහන් 
## මූලාශ්‍ර 
ප්‍රවර්ගය:ශ්‍රී ලංකාවේ දේශපාලන පක්ෂ
ප්‍රවර්ගය:ශ්‍රී ලංකාවේ දේශපාලනය
ප්‍රවර්ගය:දේශපාලන පක්ෂ